《刘簿分赐茶》
宋代·释居简

吁嗟草木之擅场，政和御焙登俊良。双龙小凤取巧制，断璧零圭誇袭藏。

晴窗团玉手自碾，旋熁铁坏玄兔盏。瓦瓶只候蚯蚓泣，不复浪惊浮俗眼。

卯金之子我所识，户外青藜扶太一。十袭携来访赏音，清白犹能胜黄白。

君家阿伶两眼花，以德颂酒不颂茶。遂令手阅三百片，风味尽在山人家。

潮从委羽山前涨，少得清涟入瓶盎。瓢瀹天浆睡足时，香演丝纶九天上。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。